อิสาลามแบงก์ตุนเงิน2,500ล้านปล่อยกู้ช่วยเอสเอ็มอี
ธนาคารอิสลามกำเงิน 2,500 ล้านบาท พร้อมปล่อยกู้ให้กับเอสเอ็มอี ที่เจอมรสุมจากเงินบาทแข็งค่าเริ่มตั้งแต่วันนี้ถึง มิ.ย.ปีหน้า
16 ธ.ค. 2553

ธนาคารอิสลามกำเงิน 2,500 ล้านบาท พร้อมปล่อยกู้ให้กับเอสเอ็มอี ที่เจอมรสุมจากเงินบาทแข็งค่าเริ่มตั้งแต่วันนี้ถึง มิ.ย.ปีหน้า
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ibank) เปิดเผยว่า ธนาคารได้ออกโครงการ SMEs เยียวยาผลกระทบบาทแข็ง เพื่อช่วยเหลือผู้ประกอบการค้าระหว่างประเทศที่ต้องเผชิญกับอัตราแลกเปลี่ยนได้แข็งค่าขึ้นอย่างมากทำให้เกิดความเสี่ยงทางการเงิน  โดยเฉพาะผู้ส่งออก SMEs ที่ได้รับผลกระทบจากการเปลี่ยนแปลงของอัตราแลกเปลี่ยน ทำให้มีผลกระทบด้านกำไรและปริมาณการส่งออกที่ลดลง ซึ่งมีผลโดยตรงต่อรายได้และการเจริญเติบโตของเศรษฐกิจประเทศ เพราะรายได้หลักของประเทศไทยมาจากการส่งออก ทำให้ ibank ได้ออกมาตรการช่วยเหลือผู้ที่ได้รับผลกระทบจากการแข็งค่าของเงินบาทตามมาตรการของรัฐบาล 
โครงการดังกล่าวประกอบด้วย 3 ผลิตภัณฑ์ คือ สินเชื่อวงเงินทุนระยะยาว และสินเชื่อเพื่อการส่งออก (Packing Credit) ซึ่งธนาคารคิดอัตรากำไร 2 ปีแรกที่ SPRR-2.75% และปีต่อไปคิด SPRR+1 ( ปัจจุบัน SPRR เท่ากับ 7.25%) ด้วยระยะเวลาผ่อนชำระสูงสุดไม่เกิน 5 ปี เพื่อช่วยเพิ่มสภาพคล่องให้กับผู้ประกอบการส่งออกที่ได้รับผลกระทบจากค่าเงินบาทที่แข็งค่าขึ้น และเพื่อส่งเสริมสินเชื่อเพื่อการค้าแก่SMEs ที่ส่งออก
นอกจากนี้ ธนาคารยังเปิดการทำประกันความเสี่ยงจากอัตราแลกเปลี่ยน (Forward Contract) สูงสุดไม่เกิน 500,000 เหรียญสหรัฐต่อราย เพื่อช่วยลดความเสี่ยงที่อาจจะเกิดขึ้นจากอัตราแลกเปลี่ยนที่มีความผันผวนในทิศทางที่ภาวะเงินบาทแข็งค่าขึ้น โดยสามารถเข้าถึงการทำ Forward ได้ โดยมีต้นทุนที่ต่ำลง
"ibank ออกโครงการนี้เพื่อร่วมบรรเทาผลกระทบต่อผู้ประกอบการในธุรกิจส่งออก จากภาวะค่าเงินบาทแข็งค่าขึ้น ทั้งที่เป็นผู้ส่งออกหรือผลิตให้กับผู้ส่งออก โดยเฉพาะในภาคเกษตร ผลผลิตที่เกี่ยวกับการเกษตร หัตถอุตสาหกรรมสิ่งทอ เฟอร์นิเจอร์ กลุ่มส่งออกอาหารทะเลแช่แข็ง ไก่สดแช่แข็ง หรือไก่ปรุงสุก เพราะค่าเงินบาทยังมีแนวโน้มที่จะแข็งค่าขึ้นอีก"นายธีรศักดิ์กล่าว
ผู้ประกอบการที่สนใจจะใช้บริการเงินกู้ในโครงการนี้สามารถติดต่อได้ที่สาขาธนาคารทั่วประเทศนับตั้งแต่วันนี้จนถึง 30 มิ.ย. 2554